## La Generalitat i l’Ajuntament d’Orihuela impulsen la conservació del patrimoni històric del municipi

*** La Conselleria d’Educació, Cultura, Universitats i Ocupació ha destinat un total de 200.000 euros per a la rehabilitació de la cúpula de l’església de les Santes Justa i Rufina
* Està previst un conveni per import de 150.000 euros per a dur a terme noves intervencions**

La directora general de Patrimoni Cultural, Marta Alonso, ha visitat Orihuela per a abordar les diferents actuacions en el patrimoni cultural del municipi i avançar en la posada en marxa de noves intervencions.

Alonso ha mantingut una trobada amb l’alcalde d’Orihuela, Pepe Vegara, i el regidor d’Urbanisme i Patrimoni Històric, Matías Ruiz, sobre les obres de rehabilitació de la cúpula de la capella de la Comunió de l’Església de les Santes Justa i Rufina, que posteriorment van visitar.

Per a esta intervenció la Conselleria d’Educació, Cultura, Universitats i Ocupació ha destinat un total de 200.000 euros a través de la subvenció de béns immobles, que permeten dur a terme estes actuacions a l’església.

Així mateix, està previst un conveni per import de 150.000 euros entre la Conselleria i l’Ajuntament d’Orihuela per a fer altres intervencions en l’església de les Santes Justa i Rufina.

La directora general de Patrimoni Cultural va visitar, a més, els banys àrabs recentment descoberts en el palau de Rubalcava, a on es va interessar pel projecte de museïtzació que l’Ajuntament d’Orihuela té previst posar en marxa. Per a l’autorització del projecte se seguiran els criteris dels tècnics de la Conselleria.

La directora general de Patrimoni Cultural ha mostrat la disposició de la Conselleria a col·laborar i treballar de manera coordinada amb l’ajuntament per a la preservació i valoració del patrimoni cultural del municipi. Així mateix, ha destacat que “des del Govern Valencià s’està treballant en una estratègia per a conservar els elements del patrimoni cultural de la Comunitat més representatius mitjançant línies d’ajudes i subvencions”.

Per la seua part, el regidor de Patrimoni Històric, Matías Ruiz, ha valorat de manera molt positiva esta trobada i el compromís de la Generalitat amb el patrimoni d’Orihuela ja que “permetrà actuar amb més eficàcia en la conservació dels nostres béns històrics” ha assenyalat. L’edil ha destacat també la importància de la col·laboració institucional “per a continuar protegint i difonent el patrimoni històric d’Orihuela amb projectes concrets com noves actuacions en l’església de Santes Justa i Rufina o la museïtzació dels banys àrabs del palau de Rubalcava”.

Fecha: 06/05/2025